UDHËZIM
Nr. 22, datë 18.11.2021

PËR ZHVILLIMIN E TESTIMIT TË NXËNËSVE TË KLASAVE TË BASHKUARA II–IX TË ARSIMIT BAZË, 2021

Në mbështetje të pikës 4, të nenit 102, të Kushtetutës së Republikës së Shqipërisë, të germës “a”, të pikës 2, të nenit 26, të ligjit nr. 69/2012, “Për sistemin arsimor parauniversitar në Republikën e Shqipërisë”, i ndryshuar, vendimit nr. 99, datë 27.2.2019, të Këshillit të Ministrave, “Për krijimin, mënyrën e organizimit e të funksionimit të Drejtorisë së Përgjithshme të Arsimit Parauniversitar” dhe vendimit nr. 523, datë 22.9.2021, të Këshillit të Ministrave, “Për përcaktimin e fushës së përgjegjësisë shtetërore të Ministrisë së Arsimit dhe Sportit”,

UDHËZOJ:

1. Zhvillimin e testimit të nxënësve të klasave të bashkuara II–IX, të arsimit  bazë, më datë 6 dhjetor 2021. 
2. Testimi i nxënësve të klasave të bashkuara II–IX të arsimit bazë është një vlerësim i njohurive gjuhësore në leximin dhe shkrimin e gjuhës shqipe dhe të njohurive matematikore. 
3. Testimi i nxënësve të klasave të bashkuara II–IX, fillon në orën 10:00 dhe zgjat 60 minuta.
4. Drejtoritë rajonale të arsimit parauniversitar (DRAP) dhe zyrat vendore të arsimit parauniversitar (ZVAP) caktojnë numrin e administratorëve përgjegjës për zhvillimin e testimit të nxënësve të klasave të bashkuara II–IX për çdo institucion arsimor parauniversitar, ku do të zhvillohet testimi.
5. Në çdo institucion ZVAP, procesi i testimit të nxënësve të klasave të bashkuara II–IX monitorohet nga përfaqësuesit e Drejtorisë së Përgjithshme të Arsimit  Parauniversitar (DPAP).
6. DPAP-ja monitoron procesin e tërheqjes dhe shpërndarjes së materialeve të provimit nga Qendra e Shërbimeve Arsimore (QSHA) në ZAVP-et përkatëse, një ditë para zhvillimit të testimit.
7. QSHA-ja kryen detyrat si më poshtë:
a) harton testin e standardizuar dhe skemën e vlerësimit; 
b) shumëfishon dhe paketon të gjitha materialet e testimit dhe bën shpërndarjen e tyre;
c) përpunon të dhënat, përgatit raportin mbi arritjet e nxënësve në testim dhe ia paraqet atë ministrit të Arsimit dhe Sportit.
8. DRAP/ZVAP kryen detyrat si më poshtë:
a) dërgon në QSHA listën e institucioneve arsimore parauniversitare që kanë klasa të bashkuara dhe numrin e nxënësve për çdo klasë;
b) tërheq nga QSHA-ja materialet e testimit një ditë përpara zhvillimit të testimit;
c) udhëzon administratorët përgjegjës të çdo institucioni arsimor të caktojnë administratorët e testimit për çdo klasë dhe të menaxhojë në kohë shpërndarjen dhe grumbullimin e testeve të nxënësve; 
d) organizon dhe kryen procesin e vlerësimit të testeve. Të dhënat dërgohen në formë elektronike  në QSHA, DPAP dhe MAS deri në datën 23 dhjetor 2021;
e) mban përgjegjësi për ruajtjen e sekretit dhe sigurimin e testeve deri në përfundim të procesit; 
f) kryen pagesën e vlerësuesve të testeve sipas legjislacionit në fuqi.
9. Udhëzimi nr. 3, datë 12.2.2019, i ministrit të Arsimit, Sportit dhe Rinisë, “Për zhvillimin e testimit të nxënësve të klasave të bashkuara II–IX të arsimit bazë 2019, shfuqizohet.

10. Ngarkohen për zbatimin e këtij udhëzimi, Sekretari i Përgjithshëm i Ministrisë së Arsimit dhe Sportit, Drejtoria e Përgjithshme e Arsimit Parauniversitar, DRAP-et dhe ZVAP-et, Qendra e Shërbimeve Arsimore dhe institucionet e arsimit parauniversitar. 
Ky udhëzim hyn në fuqi pas botimit në Fletoren Zyrtare.

